
Zebradánió Tectum Opticum mutánsok térképezése és jellemzése

A kifejlett szervezet szöveteinek növekedése, a bennük elpusztult sejtek pótlása az őssejtbiológia központi kérdései közé tartozik. Ennek megfelelően felfedezésük óta kitüntetett figyelem övezi az említett folyamatokban fontos szerepet játszó felnőtt őssejteket. A zebradánió (Danio rerio) tectum opticuma (TO-a) a hal élete során folyamatosan növekszik a medioposzterior szélein fellelhető őssejteknek köszönhetően. Mivel a fejlődő lárvákban ezek a sejtek közvetelnül az epidermisz alatt helyezkednek el, ideális idegi őssejtmodellként használhatjuk őket. A csoportunkban folyó munka célja a TO őssejt-niche normális működésében fontos gének jellemzése.
Kutatásaim során olyan mutáns vonalakkal foglalkoztam, amelyeknél két napos korban apoptózis figyelhető meg a TO proliferatív régiójában. Munkánk során előbb komplementációs analízissel bebizonyítottuk, hogy a mutációk ugyanazon génnek a különböző alléljai az A25-ös, A4-es és G38-as mutánsok esetében. Így a későbbiekben csak az A25-ös illetve az A6-os család térképezését végeztem el, meghatározva a mutációt magába foglaló kromoszóma intervallumot.
Ezzel párhuzamosan in situ hibridizációs festésekkel kimutattam, hogy a sejtciklusban, a proliferációban és a sejtsors meghatározásában kulcsfontosságú gének expressziója a mutánsokban lecsökkent.
Végül fényérzékelést vizsgáló viselkedési teszteket végeztem, bebizonyítva, hogy a mutánsok nem képesek érzékelni a környezetükben végbemenő fényintenzitás változásokat.



